ฟิทช์ทุบแบงก์ ปีหน้ากำไรหด หนี้เน่าพุ่ง3%
ปี 2558 แบงก์ไทยยังเจอศึกหนัก ฟิทช์ เรทติ้งส์ ชี้เอ็นพีแอลทะลุ 3% หนี้ภาคเอกชนพุ่งสูงฉุดรายได้หด
29 ต.ค. 2565

ปี 2558 แบงก์ไทยยังเจอศึกหนัก ฟิทช์ เรทติ้งส์ ชี้เอ็นพีแอลทะลุ 3% หนี้ภาคเอกชนพุ่งสูงฉุดรายได้หด
นายพาสันติ์ สิงหะ ผู้อำนวยการอาวุโสของฝ่ายจัดอันดับเครดิตสถาบันการเงิน เปิดเผยแนวโน้มอันดับเครดิตกลุ่มสถาบันการเงินไทยในปี 2558 ว่า แม้แนวโน้มเครดิตของภาคธนาคารไทยจะยังคงมีเสถียรภาพ แต่หนี้ที่ไม่ก่อให้เกิดรายได้ (เอ็นพีแอล) ซึ่งเป็นผลพวงจากปัญหาเศรษฐกิจในช่วงที่ผ่านมา จะปรากฏชัดเจนขึ้นในปีหน้านี้ ขณะที่หนี้ภาคเอกชนที่พุ่งสูงก็จะฉุดการทำกำไรของธุรกิจธนาคารลงมาเช่นกัน
ฟิทช์คาดว่าระดับเอ็นพีแอลในภาคธนาคารจะเพิ่มขึ้นไปอยู่ที่กว่า 3% ในปีหน้า จากเดิมที่ให้ประมาณเอ็นพีแอลของปีนี้ที่ 2.7% เนื่องจากผลพวงปัญหาเศรษฐกิจที่สั่งสมมาในปีนี้จะใช้เวลาราว 2-3 ไตรมาสจึงจะเห็นผลที่ชัดเจนขึ้น โดยเฉพาะในกลุ่มสินเชื่อส่วนบุคคล ท่ามกลางหนี้ครัวเรือนของไทยที่พุ่งสูง ทำให้การปล่อยสินเชื่อในภาพรวมของธนาคารขยายตัวต่ำต่อเนื่องจนถึงไตรมาสแรกของปีหน้า
“คาดว่าสินเชื่อในระบบธนาคารไทยปีหน้า จะขยายตัวได้ราว 5-10% โดยอยู่บนพื้นฐานการเติบโตของจีดีพี 3.5-4% ซึ่งดีขึ้นกว่าในปีนี้ แต่ก็ยังไม่ถือว่าเป็นการฟื้นตัวที่ดีขึ้นมาก แนวโน้มสินเชื่อของธนาคารยังมีเสถียรภาพอยู่ แต่แนวโน้มการเติบโตของอุตสาหกรรมธนาคารยังเป็นลบอยู่” นายพาสันติ์ กล่าวในงานสัมมนาประจำครึ่งปีขึ้นเป็นครั้งแรกสำหรับนักลงทุนสถาบัน
ทั้งนี้ หากพิจารณาจากสินเชื่อจัดชั้นกล่าวถึงเป็นพิเศษ (เอสเอ็มแอล) หรือสินเชื่อที่ใกล้จะเป็นหนี้เสีย ในช่วง 9 เดือนแรกของปีนี้ จะพบว่า 3 ใน 4 ธนาคารขนาดใหญ่สุด ล้วนมีระดับเอสเอ็มแอลสูงขึ้นจากช่วงเดียวกันของปีที่แล้ว ยกเว้นธนาคารกสิกรไทย ในขณะที่ธนาคาร ธนชาตซึ่งมีเอสเอ็มแอลสูงที่สุดนั้น ยังคงเป็นธนาคารแห่งเดียวจาก 12 แห่ง ที่ได้รับมุมมองเป็นลบ
ขณะที่หนี้สินของธุรกิจภาคเอกชน ซึ่งเพิ่มขึ้นตั้งแต่ปี 2556 และเป็นระดับค่อนข้างสูงเมื่อเทียบกับในภูมิภาค ยังอาจกดดันผลการดำเนินงานของธนาคารพาณิชย์ในปี 2558 โดยเฉพาะธนาคารขนาดเล็กที่มีสัดส่วนสินเชื่อเพื่อการอุปโภคบริโภคในระดับสูง และสินเชื่อธุรกิจที่มีระดับหนี้สินสูง
อย่างไรก็ตาม การมีฐานะเงินกองทุนที่แข็งแกร่ง และระดับการตั้งสำรองหนี้ที่สูง ยังคงเป็นปัจจัยบวกสำคัญที่ช่วยสนับสนุนฐานะทางการเงินของภาคการธนาคาร และช่วยดูดซับความเสี่ยงจากภาวะเศรษฐกิจที่อาจไม่ฟื้นตัวเร็วตามคาด ซึ่งทำให้แนวโน้มอันดับเครดิตของกลุ่มธนาคารส่วนใหญ่ยังคงมีเสถียรภาพ โดยเฉพาะกลุ่มธนาคารพาณิชย์ไทยรายใหญ่